SAWAD โชว์กำไรไตรมาส 2/62 พุ่งแตะ 883 ลบ.ชูกลยุทธ์จัดการหนี้ดีเยี่ยมกด NPL ลดเหลือ 4.3%
SAWAD โชว์กำไรไตรมาส 2/62 พุ่งแตะ 883 ลบ.ชูกลยุทธ์จัดการหนี้ดีเยี่ยมกด NPL ลดเหลือ 4.3%
SAWAD โชว์กำไรไตรมาส 2/62 พุ่งแตะ 883 ลบ.ชูกลยุทธ์จัดการหนี้ดีเยี่ยมกด NPL ลดเหลือ 4.3%
14 ส.ค. 2562

นางสาวธิดา แก้วบุตตา ผู้อำนวยการฝ่ายกลยุทธ์องค์กร บริษัทศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า ผลการดำเนินงานไตรมาส 2/2562 บริษัทและบริษัทย่อยมีกำไรสุทธิรวม 883.29 ล้านบาท เพิ่มขึ้น 217.97 ล้านบาท หรือเพิ่มขึ้น 32.76 % เมื่อเทียบกับงวดเดียวกันของปีก่อนหน้าที่มีกำไรสุทธิรวม 665.32 ล้านบาท
ทั้งนี้ บริษัทและบริษัทย่อยมีรายได้รวมปรับตัวเพิ่มขึ้นอย่างต่อเนื่อง  โดยไตรมาส2/2562 มีรายได้ดอกเบี้ย 1,742.37 ล้านบาท เพิ่มขึ้น 357.92 หรือเพิ่มขึ้น 25.85% เมื่อเทียบกับงวดเดียวกันของปีก่อนที่มีรายได้ดอกเบี้ย 1,384.45 ล้านบาท ขณะที่มีรายได้อื่น 600.14 ล้านบาท เพิ่มขึ้น 112.76 ล้านบาทหรือเพิ่มขึ้น 23.14% เมื่อเทียบกับงวดเดียวกันของปีก่อนหน้าที่มีรายได้อื่น 487.38 ล้านบาท
นางสาวธิดา กล่าวต่อว่า  สาเหตุที่รายได้รวมของบริษัทและบริษัทย่อย ปรับตัวเพิ่มขึ้น  เป็นผลมาจากการเติบโตของพอร์ตลูกหนี้ จากช่วงสิ้นสุดไตรมาส 2/2561  ที่มีพอร์ตลูกหนี้ 24,788.03 ล้านบาท  เพิ่มขึ้น 29.78% มาเป็น 32,169.89 ล้านบาท ในช่วงสิ้นสุดไตรมาส 2/2562  ซึ่งการเติบโตของพอร์ตลูกหนี้ ก็มาจากการขยายสาขาอย่างต่อเนื่องตามนโยบายของกลุ่มศรีสวัสดิ์
โดยปัจจุบันบริษัทมีจำนวนสาขา  3,235 สาขา สำหรับตัวเลขหนี้ที่ไม่ก่อให้เกิดรายได้หรือเอ็นพีแอลของบริษัทปรับตัวลดลงจาก 5.45%  ในไตรมาส2/2561 มาอยู่ที่ระดับ 4.32% ในไตรมาส 2/2562 ซึ่งเป็นผลมาจากระบบการบริหารจัดการหนี้ที่มีประสิทธิภาพ  โดยลูกค้าที่ผิดนัดชำระหรือชำระล่าช้า บริษัทมีนโยบายดูแลลูกค้าอย่างใกล้ชิด จะเน้นการเจรจากับลูกค้าเป็นหลัก เพื่อให้ลูกค้าทั้งหมดอยู่ในช่วงเวลาค้างชำระสูงสุดไม่เกิน 90 วัน  ทำให้บริษัทมีความมั่นใจว่ากลุ่มลูกค้าดังกล่าวจะไม่ตกชั้นเป็นลูกหนี้เอ็นพีแอล
“บริษัทมั่นใจว่าระบบการติดตามหนี้ของบริษัทมีประสิทธิภาพ  เราดูแลลูกค้าอย่างใกล้ชิด เน้นการเจรจาเป็นหลัก  ทำให้มั่นใจว่าลูกหนี้กลุ่มที่ค้างชำระไม่เกิน 90 วัน  ไม่ตกชั้นเป็นหนี้เอ็นพีแอล” นางสาวธิดา กล่าว